ddrg/super_eurlex huggingface dataset:
ΨΗΦΙΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΠΟΛΙΤΙΣΜΟΥ ΣΥΝΕΡΧΟΜΕΝΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 7ης Ιουνίου 1991 σχετικά με την κατάρτιση των διοικητικών στελεχών στον πολιτιστικό τομέα (91/C 188/01)

ΤΟ ΣΥΜΒΟΥΛΙΟ ΚΑΙ ΟΙ ΥΠΟΥΡΓΟΙ ΠΟΛΙΤΙΣΜΟΥ ΠΟΥ ΣΥΝΕΡΧΟΝΤΑΙ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Έχοντας υπόψη το ψήφισμά τους της 27ης Μαΐου 1988 με το οποίο επελέγη, ως ένας από τους τέσσερις τομείς που έχουν προτεραιότητα, ο τομέας της κατάρτισης στον πολιτιστικό τομέα,

Έχοντας υπόψη το σχέδιο δράσης που πρότεινε η Επιτροπή με την ανακοίνωσή της για την επαγγελματική κατάρτιση στον πολιτιστικό τομέα, καθώς και τα σχετικά συμπεράσματά τους της 19ης Νοεμβρίου 1990,

Εκτιμώντας ότι η διεύρυνση του πεδίου της πολιτιστικής δράσης, η στενότερη σχέση με τις οικονομικές πλευρές της ανάπτυξης, που συνεπάγεται και τα διαφοροποιημένα επίπεδα όπου πρέπει να διεξαχθεί και να υποστηριχθεί (περιφερειακό, διαπεριφερειακό, διασυνοριακό, καθώς και εθνικό και διεθνές), δημιουργούν την ανάγκη μιας καλύτερα προσαρμοσμένης εκπαίδευσης όλων των εργαζομένων για την πολιτιστική ανάπτυξη,

Έχοντας την πεποίθηση ότι πέραν των ιδρυμάτων και των οργανισμών, αυτοί που θα παίξουν σημαντικό ρόλο, κάτω από την ώθηση της πολιτικής ηγεσίας, στην ευρωπαϊκή πολιτιστική συνεργασία των επομένων ετών, θα είναι τα διοικητικά στελέχη και οι διαχειριζόμενοι τα πολιτιστικά θέματα, και γι' αυτό πρέπει να δοθεί ιδιαίτερη προσοχή στην κατάρτισή τους,

Αναγνωρίζοντας τις προσπάθειες που έχουν ήδη καταβληθεί στον τομέα αυτόν, τόσο εκ μέρους των εθνικών αρχών όσο και εκ μέρους των διεθνών οργανισμών, όπως είναι το Συμβούλιο της Ευρώπης και η ΟΥΝΕΣΚΟ,

Έχοντας επίγνωση του γεγονότος ότι είναι ανάγκη να αναπτυχθεί δραστήρια συνεργασία στον τομέα αυτό με τρίτες χώρες, συμπεριλαμβανομένων των χωρών της Κεντρικής και Ανατολικής Ευρώπης, όπως προβλέπεται στα σχέδια συμφωνιών σύνδεσης με αυτές τις χώρες και στο πρόγραμμα Phare,

Επιθυμώντας να δουν να αναπτύσσεται περαιτέρω ο χώρος που κατέχει ήδη η κατάρτιση των διοικητικών στελεχών του πολιτιστικού τομέα σε κοινοτικά προγράμματα όπως το Έρασμος,

ΤΟΝΙΖΟΥΝ τη σημασία που δίδουν στην κατάρτιση διοικητικών στελεχών του πολιτιστικού τομέα,

ΣΥΜΦΩΝΟΥΝ να ενθαρρύνουν ενεργά, στα πλαίσια των υπαρχόντων προγραμμάτων, τις πρωτοβουλίες στον τομέα αυτό, σε ευρωπαϊκό επίπεδο, όσον αφορά:

- την ανταλλαγή και διακίνηση πληροφοριών για την κατάρτιση αυτή,

-την κινητικότητα των διοικητικών στελεχών σε πολιτιστικά θέματα,

-τα δίκτυα κέντρων κατάρτισης στελεχών πολιτιστικού τομέα,

ΚΑΛΟΥΝ την Επιτροπή:

να συνεργασθεί στενότερα με το Συμβούλιο της Ευρώπης και την Ουνέσκο προκειμένου να αναπτύξει συγκεκριμένες δράσεις για την ενίσχυση της ευρωπαϊκής διάστασης αυτής της κατάρτισης.
ΨΗΦΙΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΥΓΕΙΑΣ ΠΟΥ ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ

της 11ης Νοεμβρίου 1991

για τη θεραπεία και την επανένταξη των τοξικομανών κρατουμένων

(91/C 304/07)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΟΙ ΥΠΟΥΡΓΟΙ ΥΓΕΙΑΣ ΤΩΝ ΚΡΑΤΩΝ ΜΕΛΩΝ, ΠΟΥ ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

εκτιμώντας ότι η κατάχρηση ναρκωτικών και άλλων ψυχοτρόπων ουσιών αποτελεί σημαντικό κοινωνικό πρόβλημα στα κράτη μέλη,

πιστεύοντας ότι η έκταση και η περίπλοκη φύση αυτού του πορβλήματος συνδέονται στενά με τις κοινωνικοπολιτιστικές, νομικές, ιατρικές, κοινωνικοψυχολογικές και οικονομικές συνθήκες που επικρατούν στα κράτη μέλη,

εκτιμώντας ότι οι συνθήκες αυτές, που μπορούν να ποικίλλουν από κράτος μέλος σε κράτος μέλος, επηρεάζουν την πολιτική που ασκούν τα κράτη μέλη στον τομέα των ναρκωτικών,

διαπιστώνοντας, επιπλέον, ότι, παράλληλα μ' αυτά τα εθνικά χαρακτηριστικά, το πρόβλημα της τοξικομανίας λαμβάνει επίσης, ολοένα και περισσότερο, διεθνείς διαστάσεις,

λαμβάνοντας υπόψη τους στόχους που έχουν οριστεί εν προκειμένω, σε ιατρικό και κοινωνικό επίπεδο, στο ευρωπαϊκό πρόγραμμα για την καταπολέμηση των ναρκωτικών (σημείο ΙΙΙ.Α.2.Δ), σύμφωνα με τους οποίους είναι αναγκαίο να ευνοηθεί η θεραπεία και η επανένταξη των τοξικομανών κρατούμενων με την προώθηση της ιατρικής και κοινωνικής υποστήριξης, είτε στις φυλακές είτε, ενδεχομένως, στα πλαίσια εναλλακτικών σωφρονιστικών καθεστώτων,

κρίνοντας ότι το πρόβλημα αυτό πρέπει πράγματι να αντιμετωπιστεί και από την πλευρά της ζήτησης ναρκωτικών 7 ότι πρόκειται για πεδίο δράσης κοινού ενδιαφέροντος που εμπίπτει στην αρμοδιότητα τόσο των υπουργών Υγείας όσο και των υπουργών Δικαιοσύνης, και ότι μία αποτελεσματική δράση σ' αυτό τον τομέα προϋποθέτει στενή συνεργασία μεταξύ των διαφόρων ενδιαφερομένων οργάνων,

λαμβάνοντας υπόψη τις δραστηριότητες και τις συνεδριάσεις που έχουν γίνει για το πρόβλημα αυτό από άλλα όργανα, και ιδίως από την ομάδα Πομπιντού,

αναφερόμενοι στα συμπεράσματα του Συμβουλίου και των υπουργών Υγείας, που συνήλθαν στα πλαίσια του Συμβουλίου της 4ης Ιουνίου 1991 σχετικά με την παρακολούθηση των δράσεων για τη μείωση της ζήτησης ναρκωτικών, με τα οποία δόθηκε η εντολή στην Επιτροπή να προβεί στην περιοδική κατάρτιση μιας έκθεσης για τις δράσεις μείωσης της ζήτησης ναρκωτικών,

ΑΠΟΦΑΣΙΖΟΥΝ ότι θα πρέπει να δοθεί ιδιαίτερη προσοχή, στα πλαίσια της μείωσης της ζήτησης ναρκωτικών, στο συστηματικό απολογισμό των εφαρμοζόμενων από τα κράτη μέλη κοινωνικοϋγειονομικών πολιτικών, μέτρων και δράσεων έναντι των ατόμων των εγκλεισμένων σε σωφρονιστικό ίδρυμα ή σε ίδρυμα που τελεί υπό τον έλεγχο δικαστικών αρχών,

ΚΑΛΟΥΝ την Επιτροπή, στα πλαίσια της περιοδικής έκθεσης, να εκπονεί αυτόν τον συστηματικό απολογισμό, σε στενή συνεργασία με τα κράτη μέλη,

ΚΑΛΟΥΝ επίσης την Επιτροπή να προωθήσει την ανταλλαγή απόψεων και πείρας στον τομέα αυτό, με τη διοργάνωση, ει δυνατόν, μιας διάσκεψης ειδικά για το σκοπό αυτό.
ΨΗΦΙΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΥΓΕΙΑΣ ΠΟΥ ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ

της 11ης Νοεμβρίου 1991

για την υγεία και το περιβάλλον

(91/C 304/06)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΟΙ ΥΠΟΥΡΓΟΙ ΥΓΕΙΑΣ ΤΩΝ ΚΡΑΤΩΝ ΜΕΛΩΝ, ΠΟΥ ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

έχοντας υπόψη τις συνθήκες για την ίδρυση των Ευρωπαϊκών Κοινοτήτων,

εκτιμώντας ότι η ποιότητα της ζωής εξαρτάται σε μεγάλο βαθμό από την κατάσταση της υγείας,

αναγνωρίζοντας ότι η υγεία και η καλή διαβίωση εξαρτώνται από πολλούς παράγοντες, στους οποίους περιλαμβάνεται και η ποιότητα του περιβάλλοντος,

εκτιμώντας ότι όσα θέματα υγείας συνδέονται με το περιβάλλον και η αλληλεξάρτηση μεταξύ των χωρών κατά την αναζήτηση λύσεων είναι διασυνοριακής φύσεως 7 ότι, για τον σκοπό αυτό, είναι σκόπιμη η συνεργασία των κρατών μελών, της Κοινότητας και των γειτονικών χωρών,

εκτιμώντας ότι, κατά την εκπόνηση πολιτικής για την υγεία, πρέπει να λαμβάνονται υπόψη η γνώση των αποτελεσμάτων των περιβαλλοντικών παραγόντων στην υγεία καθώς και οι σχετικές πληροφορίες,

λαμβάνοντας υπόψη τις εθνικές, κοινοτικές και διεθνείς δράσεις, ιδίως δε τις δράσεις της Παγκόσμιας Οργάνωσης Υγείας, που αναπτύσσονται στην τομέα αυτόν,

τονίζοντας ότι οι στόχοι της πολιτικής υγείας πρέπει να λαμβάνονται υπόψη στα πλαίσια των κοινοτικών πολιτικών,

ΚΑΛΟΥΝ την Επιτροπή να πραγματοποιήσει, συνεργαζόμενη στενά με τις αρμόδιες αρχές των κρατών μελών, καταγραφή των γνώσεων και των εμπειριών που έχουν συγκεντρώσει τα κράτη μέλη, η Κοινότητα και οι διεθνείς οργανισμοί όσον αφορά τη σχέση μεταξύ υγείας και περιβάλλοντος.

Σ' αυτή τη βάση, η Επιτροπή θα είναι σε θέση να εξετάσει:

- πώς θα γίνει συγκέντρωση και ανταλλαγή των εν λόγω γνώσεων και εμπειριών,

- πώς θα βελτιωθούν οι διαθέσιμες γνώσεις και πώς θα γίνουν προσιτές και χρησιμοποιήσιμες για όλα τα κράτη μέλη, στα πλαίσια της πολιτικής υγείας του καθενός,

- πώς θα ενθαρρυνθούν οι προσπάθειες που αποσκοπούν στην πλήρη αποσαφήνιση των σχέσεων υγείας και περιβάλλοντος,

ΚΑΛΟΥΝ την Επιτροπή να υποβάλλει περιοδικά στο Συμβούλιο έκθεση για την πορεία των εργασιών, αρχίζοντας με έκθεση η οποία θα περιλαμβάνει και την προαναφερόμενη καταγραφή και η οποία θα υποβληθεί προ του 1994.
ΨΗΦΙΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΠΟΛΙΤΙΣΜΟΥ ΠΟΥ ΣΥΝΕΡΧΟΝΤΑΙ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 14ης Νοεμβρίου 1991 για διακανονισμούς όσον αφορά τα αρχεία (91/C 314/02)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΟΙ ΥΠΟΥΡΓΟΙ ΠΟΛΙΤΙΣΜΟΥ ΠΟΥ ΣΥΝΕΡΧΟΝΤΑΙ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

έχοντας υπόψη τον διπλό ρόλο των αρχείων ως βάση για τη λήψη αποφάσεων στο δημόσιο τομέα αφενός και ως ζωτικού συστατικού της εθνικής πολιτιστικής κληρονομιάς αφετέρου,

έχοντας υπόψη την αυξανόμενη επιμιξία των δημόσιων αρχείων μεταξύ των κρατών μελών και μεταξύ των κρατών μελών και της Κοινότητας και έχοντας κατά νου τη νομοθεσία για το άνοιγμα των ιστορικών αρχείων της Κοινότητας στο κοινό (1),

γνωρίζοντας ότι τα ευρωπαϊκά αρχεία αποτελούν απαραίτητη πηγή για την συγγραφή της ιστορίας της Ευρώπης ή ενός μεμονωμένου έθνους,

εκτιμώντας ότι η σωστή συντήρηση των αρχείων και η δυνατότητα πρόσβασης σε αυτά συμβάλλουν σημαντικά στη δημοκρατική λειτουργία των κοινωνιών μας,

εκτιμώντας ότι μια κατάλληλη πολιτική για τα αρχεία και μια αποτελεσματική διαχείριση των αρχείων δημιουργούν τις προϋποθέσεις για την απαιτούμενη δυνατότητα πρόσβασης,

ΚΑΛΟΥΝ την Επιτροπή:

- να συστήσει ομάδα εμπειρογνωμόνων οι οποίοι θα διοριστούν μετά από πρόταση των κρατών μελών, με σκοπό να εξεταστεί σε ποιο βαθμό είναι επιθυμητός ο μεγαλύτερος συντονισμός των πολιτικών και των πρακτικών όσον αφορά τα αρχεία στην Κοινότητα,

- να διαβιβάσει στο Συμβούλιο πριν από το τέλος του 1992 έκθεση προόδου που θα καταρτιστεί από την ομάδα.

(1) Κανονισμός (ΕΟΚ, Ευρατόμ) αριθ. 354/83 του Συμβουλίου (ΕΕ αριθ. L 43 της 15. 2. 1983, σ. 1)- Απόφαση αριθ. 359/83/ΕΚΑΧ της Επιτροπής (ΕΕ αριθ. L 43 της 15. 2. 1983, σ. 14).
ΨΗΦΙΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΠΟΛΙΤΙΣΜΟΥ ΠΟΥ ΣΥΝΕΡΧΟΝΤΑΙ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 14ης Νοεμβρίου 1991 σχετικά με τα ευρωπαϊκά πολιτικά δίκτυα (91/C 314/01)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΟΙ ΥΠΟΥΡΓΟΙ ΠΟΛΙΤΙΣΜΟΥ ΠΟΥ ΣΥΝΕΡΧΟΝΤΑΙ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

εκτιμώντας ότι η αυξανόμενη συνειδητοποίηση της ευρωπαϊκής διάταξης στον πολιτιστικό τομέα έχει οδηγήσει στη δημιουργία μεγάλου αριθμού ευρωπαϊκών δικτύων μεταξύ μη κυβερνητικών πολιτιστικών οργανώσεων,

καλωσορίζοντας αυτήν την έκφραση εντατικοποίησης της ευρωπαϊκής πολιτιστικής συνεργασίας,

τονίζοντας την ανάγκη σύνδεσης της πολιτιστικής δράσης στην Ευρωπαϊκή Κοινότητα και την Ευρώπη γενικότερα με τις τρέχουσες εξελίξεις στον πολιτιστικό τομέα,

έχοντας υπόψη το έργο σχετικά με τις μη κυβερνητικές πολιτιστικές οργανώσεις το οποίο έχει ήδη επιτελεστεί από άλλους οργανισμούς, και ιδιαίτερα το Συμβούλιο της Ευρώπης,

ΤΟΝΙΖΟΥΝ το σημαντικό ρόλο των δικτύων πολιτιστικών οργανώσεων στα πλαίσια της ευρωπαϊκής πολιτιστικής συνεργασίας,

ΣΥΝΦΩΝΟΥΝ να ενθαρρύνουν την ενεργό συμμετοχή πολιτιστικών οργανώσεων των χωρών τους σε με κυβερνητική συνεργασία σε ευρωπαϊκή κλίμακα,

ΚΑΛΟΥΝ ΤΗΝ ΕΠΙΤΡΟΠΗ να υποβάλει κατάλογο των ευρωπαϊκών πολιτιστικών δικτύων και να διερευνήσει, σε συνεργασία με τα κράτη μέλη, τις δυνατότητες αυτών των δικτύων να έχουν ενεργότερη συμμετοχή στη μελλοντική πολιτιστική δράση.
ΨΗΦΙΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΠΑΙΔΕΙΑΣ της 25ης Νοεμβρίου 1991 σχετικά με την έρευνα και τις στατιστικές για θέματα εκπαίδευσης στην Ευρωπαϊκή Κοινότητα (91/C 321/01)

ΤΟ ΣΥΜΒΟΥΛΙΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΟΙ ΥΠΟΥΡΓΟΙ ΠΑΙΔΕΙΑΣ ΣΥΝΕΡΧΟΜΕΝΟΙ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

διαπιστώνοντας ότι, για την προώθηση της επί εκπαιδευτικών θεμάτων συνεργασίας την οποία θέσπισαν με το ψήφισμά τους της 9ης Φεβρουαρίου 1976, απαιτείται ένα στέρεο υπόβαθρο πληροφόρησης, κατάλληλων στατιστικών και συγκριτικής έρευνας,

εκτιμώντας ότι θα πρέπει, για το σκοπό αυτό:

- να συνεχιστούν οι ανταλλαγές πληροφοριών και τεκμηρίωσης, καθώς και οι ανταλλαγές εμπειρογνωμόνων που ήδη πραγματοποιούνται στα πλαίσια του δικτύου εκπαιδευτικών πληροφοριών "EURYDICE", του οποίου οι δραστηριότητες καθορίζονται στο ψήφισμά τους της 6ης Δεκεμβρίου 1990, και του προγράμματος επισκέψεων "ARION",

- να ενταθούν οι προσπάθειες καταρτισμού κατάλληλων και συγκρίσιμων στατιστικών σχετικά με την εκπαίδευση στην Ευρωπαϊκή Κοινότητα,

- να αξιοποιηθεί η σε εθνικό επίπεδο έρευνα για την εκπαίδευση που αναφέρεται σε τομείς οι οποίοι ενδιαφέρουν την ευρωπαϊκή συνεργασία, και να διεξαχθεί με εντατικότερο ρυθμό η σχετική συγκριτική έρευνα,

- να διευκολυνθεί η εφαρμογή ερευνητικών προγραμμάτων σε θέματα εκπαίδευσης, που αποσκοπούν στην προώθηση της συνεργασίας σε κοινοτικό επίπεδο και στη διάδοση των αποτελεσμάτων τους,

λαμβάνοντας υπόψη την έρευνα σε θέματα εκπαίδευσης που έχει ήδη πραγματοποιηθεί όχι μόνο σε εθνικό επίπεδο, αλλά και από διεθνείς και ευρωπαϊκούς οργανισμούς, κυβερνητικούς ή μη,

Α. Έρευνα για θέματα εκπαίδευσης

ΥΠΟΣΤΗΡΙΖΟΥΝ την ευρύτερη διάδοση ανά την Ευρώπη των πορισμάτων των ερευνητικών προγραμμάτων στο επίπεδο των κρατών μελών και της Κοινότητας καθώς και των διεθνών και ευρωπαϊκών οργανισμών επί θεμάτων που ενδιαφέρουν την εκπαιδευτική πολιτική των κρατών μελών και αφορούν τομείς με χαρακτήρα προτεραιότητας για τη συνεργασία,

ΑΝΤΙΜΕΤΩΠΙΖΟΥΝ ευνοϊκά την καθιέρωση στενότερης συνεργασίας ανάμεσα στα ερευνητικά ινστιτούτα, τα ιδρύματα τριτοβάθμιας εκπαίδευσης και τους ανεξάρτητους ερευνητές που ασχολούνται με την έρευνα για θέματα εκπαίδευσης,

ΥΠΟΣΤΗΡΙΖΟΥΝ την από κοινού οργάνωση ερευνητικών προγραμμάτων σε περισσότερα από ένα κράτη, και προγραμμάτων συγκριτικής έρευνας που θα καλύπτουν όλη την Κοινότητα, σε τομείς που παρουσιάζουν προτεραιότητα για τη συνεργασία, όπως η αξιοποίηση της ευρωπαϊκής διάστασης στην εκπαίδευση και η εκμάθηση ξένων γλωσσών,

ΚΑΛΟΥΝ την Επιτροπή να συνεργαστεί για την εντατικότερη ανάπτυξη των τριών αυτών δραστηριοτήτων, και να τους υποβάλει έκθεση με τα πρώτα αποτελέσματα πριν από τις 30 Ιουνίου 1993.

Β. Στατιστικές για την εκπαίδευση

ΥΠΟΣΤΗΡΙΖΟΥΝ τη συνέχιση και βελτίωση της δράσης των υπηρεσιών της Επιτροπής, και ιδίως της EUROSTAT, σε στενή συνεργασία με τις αρμόδιες υπηρεσίες των κρατών μελών, του ΟΟΣΑ και της ΟΥΝΕΣΚΟ. Όπου η ύπαρξη εθνικών στατιστικών το επιτρέπει, η δράση αυτή θα μπορούσε να εστιάζεται ιδιαίτερα στη μελέτη των δεικτών και τη συλλογή στατιστικών στοιχείων σε τομείς που παρουσιάζουν προτεραιότητα για τη συνεργασία σε θέματα εκπαίδευσης.
ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΥΓΕΙΑΣ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 4ης Ιουνίου 1991 σχετικά με την παρακολούθηση των δράσεων για τη μείωση της ζήτησης ναρκωτικών (91/C 170/02)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΟΙ ΥΠΟΥΡΓΟΙ ΥΓΕΙΑΣ ΤΩΝ ΚΡΑΤΩΝ ΜΕΛΩΝ ΠΟΥ ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Δίνοντας συνέχεια στα προηγούμενα ψηφίσματα και συμπεράσματά τους, ιδίως δε στα συμπεράσματά τους της 3ης Δεκεμβρίου 1990 για τη μείωση της ζήτησης ναρκωτικών και ψυχοτρόπων ουσιών (1),

Έχοντας υπόψη τους υγειονομικούς και κοινωνικούς στόχους του ευρωπαϊκού προγράμματος για την καταπολέμηση των ναρκωτικών, το οποίο εγκρίθηκε από το Ευρωπαϊκό Συμβούλιο της 13ης και 14ης Δεκεμβρίου 1990,

Αφού έλαβαν γνώση των εργασιών που πραγματοποίησε η ad hoc ομάδα "Τοξικομανία", ύστερα από το αίτημα της Ευρωπαϊκής Επιτροπής για την Καταπολέμηση των Ναρκωτικών (CELAD) και σύμφωνα με τα προαναφερόμενα ψηφίσματα και συμπεράσματα,

Κρίνουν ότι πρέπει να παρακολουθούνται τακτικά τόσο οι πολιτικές που εφαρμόζουν τα κράτη μέλη όσο και οι δράσεις που αναλαμβάνονται σε κοινοτικό επίπεδο για τη μείωση της ζήτησης ναρκωτικών,

Θεωρούν ότι η περιοδική έκθεση για τις δράσεις που ακολουθούνται για τη μείωση της ζήτησης ναρκωτικών - την οποία κλήθηκε να συντάξει η Επιτροπή σε συνεργασία με τα κράτη μέλη - θα πρέπει να περιλαμβάνει τις συμπληρωματικές δραστηριότητες της Επιτροπής στον τομέα αυτόν,

Προτείνουν να παρέχουν τα κράτη μέλη τις κατάλληλες πληροφορίες ώστε να τονίζονται περισσότερο, στην έκθεση αυτή, τα ακόλουθα κοινωνικο-υγειονομικά στοιχεία:

- προληπτικές στρατηγικές και δομές,

-τύποι, εμβέλεια και τάσεις της ζήτησης ναρκωτικών και της τοξικομανίας,

-στρατηγικές και δομές υποδοχής και θεραπείας των τοξικομανών,

-στρατηγικές και δομές κοινωνικής και επαγγελματικής επανένταξης των τοξικομανών,

-χρησιμοποιούμενες μέθοδοι για την αξιολόγηση αυτών των στρατηγικών και των αποτελεσμάτων τους,

καθώς και, στο μέτρο του δυνατού, αναφορά στους χρησιμοποιούμενους ανθρώπινους και οικονομικούς πόρους,

Τονίζουν, εκ νέου, την ανάγκη που υπάρχει, για το σκοπό αυτό, να βελτιωθεί, σε συγκεκριμένες βάσεις, η ποσοτική και ποιοτική συγκρισιμότητα των διαθέσιμων στοιχείων, ούτως ώστε να καταστούν δυνατές η αποτελεσματική παρακολούθηση και οι δράσεις σε κοινοτικό επίπεδο για τη μείωση της ζήτησης ναρκωτικών,

Εκφράζουν, εξάλλου, την ευαρέσκειά τους, για το πρώτο στάδιο της μελέτης σκοπιμότητας ενός ευρωπαϊκού παρατηρητηρίου για τα ναρκωτικά, την οποία υπέβαλε η Επιτροπή, και Πιστεύουν ότι αυτό το παρατηρητήριο θα συμβάλει χρήσιμα στην επίτευξη των προαναφερόμενων στόχων.

(1) ΕΕ αριθ. C 329 της 31. 12. 1990, σ. 20.
ΣΥΜΠΕΡΑΣΜΑΤΑ ΤΩΝ ΥΠΟΥΡΓΩΝ ΠΟΛΙΤΙΣΜΟΥ ΠΟΥ ΣΥΝΕΡΧΟΝΤΑΙ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ

της 18ης Μαΐου 1990

σχετικά με τα κριτήρια επιλογής για την «Ευρωπαϊκή Πολιτιστική Πρωτεύουσα» και σχετικά με έναν ειδικό «Ευρωπαϊκό Πολιτιστικό Μήνα»

(90/C 162/01)

Σε συνάρτηση με το ψήφισμα για την «Ευρωπαϊκή Πολιτιστική Πρωτεύουσα» της 13ης Ιουνίου 1985, οι υπουργοί πολιτισμού σημειώνουν ότι έχουν οριστεί οι πόλεις μέχρι και το 1996 και ότι, κατ' αυτόν τον τρόπο, έχει ολοκληρωθεί ο πρώτος κύκλος των κρατών μελών της Ευρωπαϊκής Κοινότητας.

Συμφωνούν ότι για τα επόμενα έτη μετά το 1996 θα πρέπει να μπορούν να προταθούν πόλεις για τις εκδηλώσεις αυτές οι οποίες δεν θα ανήκουν μόνον στα κράτη μέλη της Κοινότητας αλλά και σε άλλες ευρωπαϊκές χώρες με βάση τις αρχές της δημοκρατίας, του πλουραλισμού και των κανόνων δικαίου. Από το 1992 και μετά θα υποβάλλουν και άλλες προτάσεις.

Σημειώνουν με ενδιαφέρον ότι η παρούσα ευρωπαϊκή πολιτιστική πρωτεύουσα, η Γλασκώβη, θα συγκαλέσει προς τα τέλη του έτους συνεδρίαση των διοργανωτών των διαφόρων πολιτιστικών πρωτευουσών, προκειμένου να συγκεντρωθεί η κτηθείσα εμπειρία. Ένα συμπέρασμα που μπορεί ήδη να συναχθεί είναι ότι θα πρέπει να δοθεί μεγαλύτερη δημοσιότητα στην εκδήλωση αυτή στα άλλα κράτη μέλη.

Λόγω του μεγάλου ενδιαφέροντος για τη διεξαγωγή της εκδήλωσης ευρωπαϊκών πρωτευουσών εντός και εκτός της Κοινότητας, οι υπουργοί συμφώνησαν να οργανώσουν ακόμη μια πολιτιστική εκδήλωση, που θα είναι ένας ειδικός ευρωπαϊκός πολιτιστικός μήνας, θα πραγματοποιείται κάθε χρόνο σε μια πόλη (ευρωπαϊκού κράτους που διέπεται από τις αρχές της δημοκρατίας, του πλουραλισμού και της έννομης τάξης) και θα είναι γνωστός ως «Ευρώπη στην (όνομα της πόλης), 199. .». Η εκδήλωση του πολιτιστικού μήνα θα αρχίσει το συντομότερο δυνατόν και θα διοργανωθεί αρχικά για μια δοκιμαστική περίοδο.

Ο ειδικός ευρωπαϊκός πολιτιστικός μήνας (1) δεν θα θίγει το γόητρο της ευρωπαϊκής πολιτιστικής πρωτεύουσας ούτε την υποστήριξη της οποίας χαίρει και δεν θα αποκλείει τη δυνατότητα να οριστεί μελλοντικά η πόλη αυτή ως ευρωπαϊκή πολιτιστική πρωτεύουσα. Θα μπορούσε να γίνει κάποιος συσχετισμός μεταξύ της ευρωπαϊκής πολιτιστικής πρωτεύουσας και του ειδικού ευρωπαϊκού πολιτιστικού μήνα του ιδίου έτους. Η επιτροπή πολιτιστικών υποθέσεων θα πρέπει να διερευνήσει περαιτέρω τις λεπτομέρειες λειτουργίας του ειδικού ευρωπαϊκού πολιτιστικού μήνα, καθώς και τη συμβολή του Συμβουλίου της Ευρώπης στην εκδήλωση αυτή.

Σημειώνουν την προθυμία της επιτροπής να συμμετάσχει στη διοργάνωση της νέας αυτής εκδήλωσης.

Ένας επί πλέον τρόπος προσέγγισης των ευρωπαϊκών πόλεων εκτός της Κοινότητας με την ευρωπαϊκή πολιτιστική πρωτεύουσα (που πραγματοποιήθηκε ή προγραμματίστηκε σε ορισμένες περιπτώσεις) θα ήταν η ευρωπαϊκή πολιτιστική πρωτεύουσα να περιλάβει, εκουσίως, ένα ειδικό πολιτιστικό χαρακτηριστικό της πόλεως αυτής στο πρόγραμμά της.

Η προεδρία και η Επιτροπή θα πρέπει να εξετάσουν από κοινού τις δυνατότητες επιλογής κατά τα πρώτα έτη και να υποβάλουν έκθεση κατά την προσεχή τους σύνοδο.

(1) Ο πολιτιστικός μήνας μπορεί, εάν κριθεί σκόπιμο, να διαρκέσει λίγο περισσότερο από ένα μήνα.
ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΠΑΙΔΕΙΑΣ ΣΥΝΕΡΧΟΜΕΝΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ

της 31ης Μαΐου 1990

των συνεδριάσεων των ανωτέρων υπαλλήλων του εκπαιδευτικού τομέα

(90/C 162/03)

1. Το Συμβούλιο και οι υπουργοί παιδείας συνελθόντες στα πλαίσια του Συμβουλίου, υπογραμμίζουν και πάλι τη σημασία που αποδίδουν:

- στη βελτίωση της αμοιβαίας κατανόησης των διαφόρων εκπαιδευτικών συστημάτων της Κοινότητας,

-στην εξασφάλιση της δυνατότητας συνεχούς σύγκρισης εκπαιδευτικών πολιτικών, ιδεών και εμπειριών μεταξύ των κρατών μελών,

-στη βεβαιότητα ότι τα κράτη μέλη θα μπορούν να σχεδιάζουν τις εκπαιδευτικές τους μεταρρυθμίσεις έχοντας πλήρη επίγνωση των εμπειριών των άλλων κρατών μελών,

-στη συζήτηση θεμάτων και προβλημάτων εκπαιδευτικής πολιτικής που είναι κοινού ενδιαφέροντος για τα κράτη μέλη, ώστε να βελτιωθεί η ποιότητα των εκπαιδευτικών συστημάτων στην Κοινότητα.

2. Επιβεβαιώνουν και πάλι τη χρησιμότητα πραγματοποίησης τακτικών συνεδριάσεων σε κοινοτικό επίπεδο, μεταξύ ανωτέρων υπαλλήλων των κρατών μελών, που συμβάλουν στη διαμόρφωση της εκπαιδευτικής πολιτικής, και της Επιτροπής.

3. Την προεδρία των συνεδριάσεων θα ασκεί η χώρα που έχει την προεδρία του Συμβουλίου. Ο πρόεδρος συγκαλεί συνεδρίαση είτε με δική του πρωτοβουλία είτε μετά από αίτημα κράτους μέλους ή της Επιτροπής. Ο πρόεδρος, αφού διαβουλευθεί με τις δύο επόμενες προεδρίες, υποβάλλει σχέδιο προγράμματος εργασίας για τις συναντήσεις αυτές στην επιτροπή παιδείας.

4. Το Συμβούλιο και οι υπουργοί αναγνωρίζουν τη θετική συμβολή που μπορεί να προσφέρει το δίκτυο Eurydice, ως ουσιώδες μέσο για τη βελτίωση της αμοιβαίας κατανόησης των κοινοτικών εκπαιδευτικών συστημάτων και πληροφόρησης για τη συγκριτική εξέταση των εκπαιδευτικών εξελίξεων στην Κοινότητα.

Αναγνωρίζουν επίσης τη θετική συμβολή του σχεδίου Arion για επισκέψεις μελέτης ειδημόνων σε θέματα εκπαίδευσης και διοικητικών, χάρη στο οποίο οι ενδιαφερόμενοι μπόρεσαν να γνωρίσουν καλύτερα τα άλλα ευρωπαϊκά εκπαιδευτικά συστήματα. Συμφωνούν ότι το σχέδιο αυτό μπορεί να περιλαμβάνει θέματα κοινού ενδιαφέροντος τα οποία θα έχουν εντοπισθεί κατά τις συνεδριάσεις ανωτέρων υπαλλήλων.

5. Η προεδρία θα αξιολογήσει την αποκτηθείσα πείρα βάσει αυτών των συμπερασμάτων και της συνέχειας που θα δοθεί στις συνεδριάσεις, και θα υποβάλει σχετική έκθεση στην επιτροπή παιδείας και στο Συμβούλιο εντός του 1992.
ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΠΑΙΔΕΙΑΣ ΣΥΝΕΡΧΟΜΕΝΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ

της 31ης Μαΐου 1990

σχετικά με την προετοιμασία νέας σύμβασης για τα ευρωπαϊκά σχολεία

(90/C 162/04)

ΤΟ ΣΥΜΒΟΥΛΙΟ ΚΑΙ ΟΙ ΥΠΟΥΡΓΟΙ ΠΑΙΔΕΙΑΣ ΣΥΝΕΡΧΟΜΕΝΟΙ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

λαμβάνοντας υπόψη τις απόψεις του διοικητικού συμβουλίου των ευρωπαϊκών σχολείων,

ζητούν να ετοιμαστεί σχέδιο σύμβασης που θα κωδικοποιεί το καταστατικό του ευρωπαϊκού σχολείου και το πρωτόκολλο για την ίδρυση των ευρωπαϊκών σχολείων, τα οποία υπεγράφησαν στο Λουξεμβούργο στις 12 Απριλίου 1957, τα πρόσθετα πρωτόκολλα που υπεγράφησαν στο Λουξεμβούργο στις 13 Απριλίου 1962 και στις 15 Δεκεμβρίου 1975, καθώς και τις συμφωνίες προσχώρησης των νέων κρατών μελών πέραν των αρχικών έξι.

Ένα πρώτο σχέδιο της σύμβασης αυτής πρόκειται να υποβληθεί από την Επιτροπή, προς εξέταση, στην επιτροπή παιδείας και στην επιτροπή των μόνιμων αντιπροσώπων (οι οποίες θα ενεργούν ως εκπρόσωποι των κυβερνήσεων των κρατών μελών), με την επιφύλαξη των διατάξεων της πρακτικής που ισχύουν στα κράτη μέλη σχετικά με τη σύναψη πολυμερών συμφωνιών. Το διοικητικό συμβούλιο των ευρωπαϊκών σχολείων καλείται να υποβάλει προτάσεις που υπαγορεύονται από την εμπειρία της λειτουργίας των σχολείων. Η νέα σύμβαση θα εγκριθεί από διακυβερνητική υπουργική συνδιάσκεψη εντός του 1991, θα ανοιχθεί προς υπογραφή και στη συνέχεια θα επικυρωθεί από τα κράτη μέλη σύμφωνα με τους αντίστοιχους συνταγματικούς τους κανόνες.